Claus Larsen-Jensen (S), 1999-05-04:
Da vi i Folketinget havde redegørelsesdebatten den 3. marts
1999 om miljø-, freds- og stabilitetsrammen, var vi enige om at koncentrere debatten om freds- og stabilitetsdelen
, fordi det var her, der skete ændringer.
Vi var også enige om, at vi skulle skubbe diskussionen om miljøbistanden til et senere tidspunkt - det er så blevet i dag - fordi formålet skulle være at få en mere indgående, sammenhængende og lidt mere fremadskuende debat om Danmarks samlede miljøbistand, som ydes både gennem Danced og Danida. Miljøproblemerne er grænseoverskridende.
En løsning af miljøproblemerne og en sikring af et bæredygtigt miljø forudsætter derfor også logisk nok, at indsatsen for at realisere de internationale miljøaftaler bl.a. som følge af Rioprocessen styrkes overalt på kloden.
Hermed søger vi at nå miljømæssige resultater, der globalt set er større, end hvis vi alene investerede pengene i miljøforbedringer i Danmark.
Miljøbistanden giver mulighed for at skabe synlige grænseoverskridende resultater i modtagerlandene, at opbygge
en miljømæssig kapacitet i form af en miljølovgivning, praksis og ændret adfærd, som en integreret del af de pågældende landes samlede udviklingsstrategier.
I Socialdemokratiet tillægger vi derfor den styrkelse, der er sket med miljøbistanden, som vil vokse ganske markant i de kommende år, en meget stor vægt.
Med miljøbistanden kan vi satse bredt på en indsats til gavn for det globale miljø.
Miljøindsatsen som led i udviklingsbistanden for de fattigste udviklingslande øges med miljørammen yderligere synligt ud over den miljøindsats, som Danida i forvejen yder via ulandsbistanden.
Danced yder en miljøbistand i mellemindkomstlandene, som i kraft af deres industrialisering og byudvikling har et stort behov for en miljømæssig indsats som led i deres udviklingsstrategi.
Miljø og udvikling hænger sammen, hvis målet er bæredygtighed, og det er gerne det, vi skal nå, og derfor skal det afspejle hele Danmarks miljøbistand.
En tiltrængt indsats gøres i Øst- og Centraleuropa.
Indsatsen i Østersøregionen er som nævnt af miljø- og energiministeren et vigtigt led i den samlede strategi for udviklingen omkring Østersøen, men jeg vil også som andre ordførere pege på, at behovet for en indsats i andre dele af Central- og Østeuropa er vigtigt, herunder også indsatsen for at forberede de nye medlemslande i EU fra Øst- og Centraleuropa miljømæssigt til at kunne opfylde EU-kravene.
Jeg synes også, at der kan være behov for at pege på, at Danmark er suverænt stort i forhold til den internationale og den østeuropæiske miljøbistand, og også pege på, at den Østindsats, der gøres for miljøet, er ganske, ganske flot; det gavner udviklingen miljømæssigt i de pågældende lande, det gavner også miljøet hos os selv, og det gavner sådan set også den danske miljøsektor.
Vi vil gerne pege på behovet for at styrke indsatsen i Rusland og andre SNG-lande og en indsats i Arktis, og vi vil også gerne pege på, at anvendelsen af bæredygtig energi bør opprioriteres, både i Danceds og i Danidas indsats, som en integreret del af den samlede miljø- og udviklingsbistand. Vi tillægger de evalueringer, der er lavet og bliver lavet på både Danceds og Danidas område, stor vægt, og vi anbefaler kraftigt, at man bruger de anbefalinger til at øge kvaliteten i miljøbistanden, og vi vil også gerne have, når Rigsrevisionens rapport forelægger til efteråret, at vi tager en drøftelse af den.
Vi tillægger det også stor vægt, at den danske ressourcebase, virksomheder, NGO'ere og universiteter osv. bliver aktivt inddraget i miljøbistanden, og at vi styrker den folkelige forankring i Danmark i opbakningen til det, vi laver.
Der er ingen tvivl om, at når man bruger så mange penge, som man gør på det her område, så er det en væsentlig forudsætning, at befolkningen er med, og at kvaliteten er i orden, og at de resultater, der kommer, også er i orden.
Og derfor er vi glade for det tilsagn, der allerede blev givet ved debatten om miljø-, freds- og stabilitetsrammen, om at styrke hele oplysningsindsatsen, og at den bliver intensiveret i tiden fremover. Jeg synes, der er grund til, at vi som danskere skal være stolte over den indsats, vi gør med henblik på at styrke det globale miljø.
Efter vores mening skal Danmark fortsat og i stigende omfang være i front for det globale miljø, hvor vi med eksemplets magt skal være med til at sætte en ny global dagsorden for mennesker og miljø på denne her klode.
Derfor er vi også medforslagsstillere til det forslag til vedtagelse, som hr. Steen Gade allerede på vores fælles vegne har læst op.